CELEX: 32020R0571
Language: sl
Date: 2020-04-24 00:00:00
Title: Izvedbena uredba Komisije (EU) 2020/571 z dne 24. aprila 2020 o spremembi Izvedbene uredbe (EU) 2019/1198 o uvedbi dokončne protidampinške dajatve na uvoz keramične namizne in kuhinjske posode s poreklom iz Ljudske republike Kitajske, kakor je bila spremenjena z Izvedbeno uredbo (EU) 2019/2131, in o vračilu pobranih dajatev

27.4.2020   
               
               
                  SL
               
               
                  Uradni list Evropske unije
               
               
                  L 132/7
               
            
         IZVEDBENA UREDBA KOMISIJE (EU) 2020/571
         z dne 24. aprila 2020
         o spremembi Izvedbene uredbe (EU) 2019/1198 o uvedbi dokončne protidampinške dajatve na uvoz keramične namizne in kuhinjske posode s poreklom iz Ljudske republike Kitajske, kakor je bila spremenjena z Izvedbeno uredbo (EU) 2019/2131, in o vračilu pobranih dajatev
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba), in zlasti člena 14(1) Uredbe,
         ob upoštevanju naslednjega:
         A.   POSTOPEK
         
         
                     (1)
                  
                  
                     Z Izvedbeno uredbo Sveta (EU) št. 412/2013 (2) so bile uvedene dokončne protidampinške dajatve na uvoz keramične namizne in kuhinjske posode s poreklom iz Ljudske republike Kitajske. Po pregledu zaradi izteka ukrepa v skladu s členom 11(2) osnovne uredbe je Komisija z Izvedbeno uredbo Komisije (EU) 2019/1198 (3) podaljšala ukrepe (v nadaljnjem besedilu: veljavni ukrepi). Komisija je zato po preiskavi proti izogibanju z Izvedbeno uredbo Komisije (EU) 2019/2131 (4) odločila, da za več družb, za katere je prej veljala individualna stopnja protidampinške dajatve v višini 17,9 %, uvede stopnjo dajatev v višini 36,1 %, ki se uporablja za „vse druge družbe“, in razveljavi njihovo individualno dodatno oznako TARIC.
                  
               
                     (2)
                  
                  
                     S členom 1(2) Izvedbene uredbe (EU) 2019/2131 je bila dodatna oznaka TARIC B632, ki je bila dodeljena družbi Liling Jiaxing Ceramic Industrial Co., Ltd. [v nadaljnjem besedilu: družba Jiaxing], nadomeščena z dodatno oznako TARIC B999. Komisija je to individualno dodatno oznako TARIC razveljavila zaradi povezave z drugo družbo, ki ima dodatno oznako TARIC B610 in za katero je bilo ugotovljeno izogibanje (5). Zato se je od začetka veljavnosti Izvedbene uredbe (EU) 2019/2131 za uvoz keramične namizne in kuhinjske posode, ki jo proizvede družba Jiaxing, začela uporabljati stopnja dajatve v višini 36,1 %, ki se uporablja za „vse druge družbe“. Po objavi te odločitve je družba Jiaxing izjavila, da ni bila ustrezno obveščena o nameri Komisije, da spremeni njeno individualno stopnjo dajatve in zanjo uvede stopnjo dajatve, ki se uporablja za vse druge družbe. Družba Jiaxing je trdila, da zato ni mogla v celoti in učinkovito uveljavljati pravice do obrambe. Poleg tega je predložila dokaze, da ni bila več povezana z družbo z dodatno oznako TARIC B610.
                  
               
                     (3)
                  
                  
                     Komisija je priznala, da družba Jiaxing ni mogla učinkovito uveljavljati svoje pravice do obrambe ter da ni bila povezana z nobeno drugo družbo, za katero je bilo ugotovljeno izogibanje. Zato bi bil izid preiskave v zvezi z družbo Jiaxing drugačen, če bi ta imela možnost, da v preiskavi proti izogibanju v celoti uveljavlja svojo pravico do obrambe.
                  
               
                     (4)
                  
                  
                     Zato je primerno spremeniti Izvedbeno uredbo (EU) 2019/1198, kakor je bila spremenjena z Izvedbeno uredbo (EU) 2019/2131, in ponovno dodeliti dodatno oznako TARIC B632 družbi Liling Jiaxing Ceramic Industrial Co., Ltd., za uvoz katere bi se še naprej morala uporabljati stopnja dajatve 17,9 %.
                  
               B.   RETROAKTIVNA UPORABA
         
         
                     (5)
                  
                  
                     Za uvoz izdelkov družbe Jiaxing v Unijo se je stopnja dajatve 36,1 % uporabljala od 13. decembra 2019, ko je začela veljati Izvedbena uredba (EU) 2019/2131, ki spreminja Izvedbeno uredbo (EU) 2019/1198. Kot je pojasnjeno v uvodnih izjavah 3 in 4, bi se za ta uvoz uporabljala stopnja dajatve v višini 17,9 %, če bi družba Jiaxing imela možnost, da učinkovito uveljavlja svoje pravice. Zato se zdi primerno, da se dodatna oznaka TARIC B632, za katero se uporablja stopnja dajatve v višini 17,9 %, za družbo Liling Jiaxing Ceramic Industrial Co., Ltd. uporablja retroaktivno od datuma začetka veljavnosti Izvedbene uredbe (EU) 2019/2131.
                  
               
                     (6)
                  
                  
                     Iz tega sledi, da se znesek dokončnih dajatev, plačanih v skladu z Izvedbeno uredbo (EU) 2019/1198, kakor je bila spremenjena z Izvedbeno uredbo (EU) 2019/2131, za uvoz družbe Jiaxing, ki presega stopnjo dajatve 17,9 %, povrne ali odpusti.
                  
               
                     (7)
                  
                  
                     Ukrepi iz te uredbe so v skladu z mnenjem odbora, ustanovljenega s členom 15(1) Uredbe (EU) 2016/1036 –
                  
               SPREJELA NASLEDNJO UREDBO:
         
            Člen 1
            V Prilogi I k Izvedbeni uredbi (EU) 2019/1198, kakor je bila spremenjena z Izvedbeno uredbo (EU) 2019/2131, se na seznam sodelujočih kitajskih proizvajalcev izvoznikov, ki niso bili vključeni v vzorec, ponovno vključi naslednja družba:
            
               
                           Družba
                        
                        
                           TARIC
                           Dodatna oznaka
                        
                     
                           „Liling Jiaxing Ceramic Industrial Co., Ltd.
                        
                        
                           B632“
                        
                     
         
         
            Člen 2
            Znesek dokončnih dajatev, plačanih v skladu z Izvedbeno uredbo (EU) 2019/1198, ki presega dokončno protidampinško dajatev, določeno v členu 1, se povrne ali odpusti.
            Vračilo in odpust dajatev se zahtevata pri nacionalnih carinskih organih v skladu z veljavno carinsko zakonodajo v roku, določenem v členu 121 Uredbe (EU) št. 952/2013 Evropskega parlamenta in Sveta (6).
            Pri povračilu zneska se za izračun obresti uporabi obrestna mera, ki jo Evropska centralna banka uporablja pri svojih operacijah glavnega refinanciranja, kot je objavljena v seriji C Uradnega lista Evropske unije na prvi koledarski dan vsakega meseca.
         
         
            Člen 3
            Ta uredba začne veljati dan po objavi v Uradnem listu Evropske unije.
            Uporablja se retroaktivno od 13. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL L 131, 15.5.2013, str. 1.
         
            (3)  UL L 189, 15.7.2019, str. 8.
         
            (4)  UL L 321, 12.12.2019, str. 139.
         
            (5)  Uredba (EU) 2019/2131, uvodni izjavi 20 in 21.
         
            (6)  UL L 269, 10.10.2013, str. 1.